《仲弟借书持要不谨护有损为之覆背葺还》
宋代·赵孟坚

昔闻勤读者，三度绝韦编。
读书书已破，书则有肺肝。
摘实咀其华，发挥事业间，
伊惟事精研，整束悬牙签。
缥囊手未触，慨是龙泉言。
虎子畜溪鱼，汝懵未凿专。
胡策追元方，纷纷探简编。
抱书手不龟，面壁缚枯禅。
靴化例随水，竟负一郗还。
季也怒生瘿，我惭家训颜。
愿季无衔怒，凤楼修则完。
嗟嗟仁义谏，束湿何由痊。
颠倒幸尔存，柿叶风掀揿。
糊老饱九炊，纸捣翼拟蝉。
翻翻事兼两，滑腻好且坚。
手凿具有兹，秋露无重妍。
旧书百回读，训佩坡老仙。
请季事斯语，慎勿高阁悬。
因怜数匮藏，徒疥小印存。
浮云忽白衣，世事无不然。
眼底不自快，封闭何取焉。
所贵得之心，亦可忘蹄筌。
又怜囿大块，华好竟饱鲜。
一饱膻聚蝇，曷与千古传。
纤云飞四散，皎月标中天。

作者简介：中国南宋画家。生于庆元五年（1199），卒于景定五年（1264），一说卒于咸淳三年（1267）。字子固，号彝斋；宋宗室，为宋太祖十一世孙，汉族，海盐广陈（今嘉兴平湖广陈）人。曾任湖州掾、转运司幕、诸暨知县、提辖左帑。工诗善文，家富收藏，擅梅、兰、竹、石，尤精白描水仙；其画多用水墨，用笔劲利流畅，淡墨微染，风格秀雅，深得文人推崇。有书法墨迹《自书诗卷》，绘画《墨兰图》、《墨水仙图》、《岁寒三友图》等传世，著《彝斋文编》4卷。